section_heading: Prvi svjetski rat
paragraph_text: Na početku Prvog svjetskog rata oprezni Ingenohl kao zapovjednik flote nije poduzimao neke značajnije akcije. Smatrao je, kao i većina njemačkih mornaričkih časnika, da njemačka flota nije spremna za sukob s britanskom. Njegov oprez pojačao je i njemački neuspjeh u Bitci u Heligolanskom zaljevu. Nakon tog neuspjeha izveden je napad na Yarmouth koji strategijski ništa nije donio, ali je ohrabrio Ingenohla u novim pothvatima. Mjesec dana poslije 15. prosinca 1914. Ingenohl je organizirao bombardiranje Scarborougha. Britanci su nakon njemačkog bombardiranja odlučili napasti njemačku eskadru pod zapovjedništvom Franza von Hippera, ali nisu znali da je Ingenohl ispolovio s cijelom Flotom otvorenog mora kako bi podržao Hippera. Ingenohl međutim, bojeći se da bi mogao doći do sukoba s cijelom britanskom flotom naredio je povlačenje čime je ne samo propustio uništiti britansku eskadru, već i podržati Hippera koji se morao boriti bez podrške ostatka flote. Slično se dogodilo i u Bitci kod Dogger Banka kada je Ingenohl odbio isploviti s Flotom otvorenog mora smatrajući da se glavnina britanske flote nalazi na sjeveru što je Hippera dovelo u teški položaj. Neuspjeh Bitci kod Dogger Banka uzrokovao je Ingenohlovu smjenu. Ingenohl je 2. veljače 1915. smijenjen s mjesta zapovjednika Flote otvorenog mora, te je na njegovo mjesto postavljen dotadašnji načelnik Admiraliteta Hugo von Pohl. Ingenohl je imenovan zapovjednikom mornaričke baze u Kielu koju dužnost je obavljao šest mjeseci.